FI Euroopan unionin virallinen lehti CE 78/783

(2004/C 78 E/0834)

KIRJALLINEN KYSYMYS P-3167/03

esittäjä(t): Roger Helmer (PPE-DE) komissiolle

(20. lokakuuta 2003)

Aihe: Työskentely ja terveydenhoito ehdokasvaltioissa

Voiko komissio kertoa, onko Yhdistyneen kuningaskunnan hallituksella vastavuoroiset järjestelyt kymmenen ehdokasvaltion kanssa, jotta Yhdistyneen kuningaskunnan kansalaisilla on oikeus työskennellä uusissa jäsenvaltioissa heti niiden EU:hun liittymisen jälkeen, vai soveltavatko jotkut ehdokasvaltiot poikkeuksia estääkseen Yhdistyneen kuningaskunnan kansalaisia työskentelemästä noissa maissa?

Voiko komissio lisäksi kertoa, onko ehdokasvaltioilla vastavuoroiset terveydenhoitosopimukset muun EU:n kanssa liittymisen jälkeen?

Günter Verheugenin komission puolesta antama vastaus

(14. marraskuuta 2003)

Liittymissopimuksessa sovitun siirtymävaiheen järjestelyn mukaan kaikilla nykyisillä jäsenvaltioilla on oikeus valvoa ja säännellä uusien jäsenvaltioiden työntekijöiden pääsyä kansallisille työmarkkinoilleen kansallisten säännösten mukaan enintään seitsemän vuoden ajan. Tämä siirtymävaiheen järjestely ei koske Kyprosta ja Maltaa. Siten nykyisten jäsenvaltioiden ja näiden kahden maan välillä sekä näiden kahden maan ja muiden uusien jäsenvaltioiden välillä sovelletaan liittymisen jälkeen täysin vapaata liikkuvuutta. Maltalla on kuitenkin 30. huhtikuuta 2011 saakka oikeus saattaa voimaan turvatoimenpiteitä.

Jos jäsenvaltiot ottavat uusia jäsenvaltioita koskevia rajoituksia käyttöön, uusilla jäsenvaltioilla on mahdollisuus soveltaa vastaavia rajoituksia kyseisiin jäsenvaltioihin nähden. Tämän vuoksi uudet jäsenvaltiot voivat rajoittaa Yhdistyneen kuningaskunnan työntekijöiden työmahdollisuuksia alueellaan vain, jos Yhdistynyt kuningaskunta soveltaa vastaavia rajoituksia niihin.

Jotkut jäsenvaltiot ovat ilmoittaneet, että ne aikovat avata työmarkkinansa kokonaan kaikkien uusien jäsenvaltioiden työntekijöille. Muut nykyiset jäsenvaltiot aikovat sallia pääsyn rajoitetummassa määrin sen mukaan, mistä uudesta jäsenvaltiosta on kysymys.

Jos parlamentin jäsen haluaa tarkempia tietoja Yhdistyneen kuningaskunnan ja uusien jäsenvaltioiden välisistä voimassa olevista sopimuksista, komissio kehottaa tätä ottamaan yhteyttä Yhdistyneen kuningaskunnan hallitukseen.

Vastauksena kysymykseen siitä, onko uusilla jäsenvaltioilla vastavuoroisia terveydenhuoltosopimuksia muun unionin kanssa liittymisen jälkeen, komissio korostaa, että siirtotyöntekijöitä koskevat unionin tasoiset terveydenhuoltokysymykset kuuluvat sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 (1) soveltamisalaan. Tämän asetuksen tarkoituksena on turvata tällaisten työntekijöiden ja heidän perheidensä oikeus sosiaaliturvaan heidän muuttaessaan toiseen jäsenvaltioon. Liittymisen jälkeen tämä asetus korvaa kaikki uusien jäsenvaltioiden ja nykyisten jäsenvaltioiden väliset sosiaaliturvaa koskevat sopimukset. Ainoana poikkeuksena tähän yleiseen sääntöön ovat asetuksen (ETY) N:o 1408/71 liitteessä III luetellut kahdenvälisten sopimusten määräykset, jotka säilyvät voimassa. Jotta määräys voisi sisältyä liitteeseen III, sen on kuitenkin täytettävä tiettyjä edellytyksiä, esimerkiksi oltava siirtotyöntekijälle edullisempi tai liityttävä tiettyyn historialliseen kontekstiin.

Liittymissopimuksen liitteessä II, jossa luetellaan kaikki uusien jäsenvaltioiden asetuksen (ETY) N:o 1408/71 liitteisiin tekemät lisäykset, ei luetella yhtään lisäystä asetuksen (ETY) N:o 1408/71 liitteeseen III, joka koskisi voimaan jäävää Yhdistyneen kuningaskunnan ja uuden jäsenvaltion välistä sosiaaliturva-alan sopimusta.

(1) EYVL L 149, 5.7.1971.